A. Slafkovský, poslanec: (2001-12-19):
dovoľte mi, aby som v súlade s § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Slovenskej republiky v znení neskorších predpisov vystúpil pri rokovaní Národnej rady Slovenskej republiky v prvom čítaní o návrhu poslanca Národnej rady Slovenskej republiky Jozefa Kužmu na vydanie zákona, ktorým sa mení a dopĺňa zákon Slovenskej národnej rady č. 372/1990 Z. z. o priestupkoch v znení neskorších predpisov, tlač 1228 ako spravodajca určený Výborom Národnej rady Slovenskej republiky pre verejnú správu. Úvodom si dovolím informovať o skutočnosti, že uvedený návrh zákona bol poslancom Národnej rady doručený dňa 18. októbra 2001, čím boli splnené podmienky určené v § 72 ods. 1 zákona o rokovacom poriadku, t. j. doručenie návrhu najmenej 15 dní pred schôdzou Národnej rady Slovenskej republiky, na ktorej sa uskutoční jeho prvé čítanie. Predseda Národnej rady Slovenskej republiky posúdil, či návrh spĺňa náležitosti podľa § 7 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa legislatívnych pravidiel zaradil ho na rokovanie tejto schôdze Národnej rady Slovenskej republiky v rámci prvého čítania. Ako spravodajca Národnej rady Slovenskej republiky k prvému čítaniu si osvojujem stanovisko, že uvedený návrh spĺňa z formálnoprávnej stránky všetky náležitosti návrhu zákona uvedené v § 67 a 68, zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov ako i náležitosti určené v legislatívnych pravidlách. Tento návrh, si myslím, že prinesie do praxe v prípade jeho schválenia vyššiu vymožiteľnosť práva, od ktorej sa odvíja aj vyšší poriadok a väčšia disciplína našich občanov vo verejnom živote. Je skutočne pravda, tak ako to predkladateľ môj kolega uviedol, že vymožiteľnosť je veľmi slabá a je mnoho opakovaných priestupkov a sú opakované spôsobom, ktorý je spoluobčanmi zavrhovaný a neprijatý, preto si myslím, že takýto zákon nám pomôže tento stav našej spoločnosti riešiť a bude veľkým prínosom. Novela Ústavy, ktorá bola prijatá tohto roku, umožňuje prijať takýto zákon a verím, že v praxi bude prínosom. Predpokladám, že prípadné zmeny a spresnenia návrhu, ktoré predložíte v rámci prvého a druhého čítania, zákon ešte môžu svojím spôsobom vylepšiť a dopracovať a tým návrh pripraviť tak, aby bol prijateľný pre väčšinu poslancov v druhom čítaní a v treťom. Vzhľadom na oprávnenia, ktoré pre mňa ako spravodajcu vyplývajú z § 73 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona o rokovacom poriadku Národnej rady Slovenskej republiky v znení neskorších predpisov na tom, že po rozprave odporučí návrh poslanca Národnej rady Slovenskej republiky Jozefa Kužmu na vydanie zákona, ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov, tlač 1228, prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady Slovenskej republiky v znení neskorších predpisov v súlade s rozhodnutím predsedu Národnej rady Slovenskej republiky č. 1341 19. októbra 2001 prideliť v druhom čítaní na prerokovanie nasledujúcim výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre verejnú správu. Za gestorský výbor navrhujem v súlade s citovaným návrhom predsedu Národnej rady výbor Národnej rady pre verejnú správu a súčasne odporúčam, aby výbory, ktorým bol návrh pridelený, ho prerokovali do 22. januára 2002 a gestorský výbor 24. januára 2002. Ďakujem, pán predsedajúci, skončil som. Prosím, otvorte rozpravu. J. Migaš, predseda NR SR: Ďakujem, pán poslanec. Nech sa páči, zaujmite miesto určené pre spravodajcov. Otváram všeobecnú rozpravu o tomto bode programu. Písomne sa neprihlásil nikto. Pýtam, sa kto sa do rozpravy hlási ústne. Nie je to tak. Vyhlasujem všeobecnú rozpravu o tomto bode programu za skončenú, hlasovať budeme neskôr. Panie poslankyne, páni poslanci, pristúpime teraz k prvému čítaniu o návrhu skupiny poslancov Národnej rady Slovenskej republiky na vydanie ústavného zákona o skrátení volebného obdobia orgánov samosprávnych obcí . Návrh ústavného zákona ste dostali ako tlač 1240. Návrh na pridelenie návrhu zákona na prerokovanie výborom Národnej rady máte v mojom rozhodnutí č. 1350. Poprosil by som pána poslanca Cabaja, ktorý by mal tento návrh uviesť, pán poslanec Cabaj, ústavný zákon. Pán poslanec uvedie poslanecký návrh. Čiže rokujeme o tlači 1240. Nech sa páči, pán poslanec.